Un tânăr a fost legitimat şi apoi amendat de Jandarmerie pentru că a huiduit-o pe Viorica Dăncilă. S-a întâmplat chiar când premierul îşi începea vizita în Hunedoara. În timp ce oficialităţile o întâmpinau cu flori, un tânăr o apostrofa.

„Rușine!”, „Viorica Docilă!”, „Doamna Dăncilă, cea mai docilă!” - i-a strigat tânărul.

Premierul a intrat în clădirea Primăriei, iar atenţia presei s-a mutat asupra dialogului dintre jandarmi şi protestatar. Omul s-a legitimat, dar a fost condus la maşina Jandarmeriei şi, ulterior, pedepsit pentru „adresarea de injurii unei oficialităţi”. Bărbatul a primit o amendă de 200 de lei. Urmăriți ce spune tânărul în materialul video de mai sus.

Citiți și: VIDEO | Clipe jenante pentru Dăncilă, pe stradă: A fost întrebată de o femeie de ce nu demisionează. Răspunsul premierului

Premierul Viorica Dăncilă şi mai mulţi miniştri, între care Sorina Pintea, Marius Budăi şi Eugen Teodorovici, fac, sâmbătă, o vizită în judeţul Hunedoara, având în program vizite la Spitalul Municipal Hunedoara şi la Castelul Corvinilor, dar şi la Spitalul Judeţean de Urgenţă din Deva şi în municipiul Brad.